## La Filmoteca Valenciana presenta un cicle sobre el cineasta japonés Shinji Sômai

*** El cicle s’inicia el dimarts 4 de març, a les 18:00 hores, amb la projecció de *Dreamy Fiftee*n (1980)
* El primer cicle dedicat a València a este cineasta japonés està organitzat en col·laboració amb la Fundació Japó**

La Filmoteca Valenciana, en col·laboració amb la Fundació Japó, presenta un cicle sobre Shinji Sômai (1948-2001), un dels directors més innovadors del cine japonés de les dècades dels huitanta i noranta que va morir prematurament als 53 anys.

Conformat per set dels seus tretze llargmetratges, el cicle presenta per primera vegada a València part de la filmografia d’un director que va ser definit com la baula perduda entre la fi del sistema d’estudis del Japó i l’auge del cine independent.

El cicle presta especial atenció a un dels gèneres que tan bé va saber explorar: les *seishun eiga* o pel·lícules juvenils, amb les quals fa els seus retrats del final de la infància i el xoc dels seus personatges adolescents amb el món dels adults.

Les set pel·lícules de Sômai, que es podran vore en La Filmoteca Valenciana durant el mes de març, també reflectixen a la perfecció la seua capacitat per a experimentar, jugant amb diferents estils i combinant gèneres. Virtuós del pla seqüència, Sômai va explorar a fons les possibilitats expressives de les preses llargues jugant amb el cos humà, el moviment i el temps d’una manera exquisidament sofisticada.

A pesar de ser considerat el millor director japonés de la seua generació pels lectors de la prestigiosa revista cinematogràfica Kinema Junpo i d’haver exercit una notable influència en cineastes com Kiyoshi Kurosawa o Ryusuke Hamaguchi, Sômai és pràcticament desconegut a Occident.

**Projeccions**

El cicle s’inicia el dimarts 4 de març, a les 18:00 hores, amb la projecció de *Dreamy Fifteen* (1980), adaptació d’un manga de Tanagisawa Kimio, en el qual el director introduïx ja les seues característiques preses llargues i el seu interés per les històries de jóvens que entren en l’edat adulta. L’òpera prima de Shinji Sōmai es podrà tornar a vore el dijous 6 de març, a les 20:00 hores.

Un jove originari de Kyūshū somia a convertir-se en advocat i es matricula en un prestigiós institut de Tòquio. A causa d’un error de l’agència immobiliària, acaba convivint amb la xica més bonica de la seua escola. El xic evitarà coste el que coste que se sàpia que viuen junts.

El dimecres 5 de març i el dimarts 11 de març, a les 18:00 hores, es projecta *Love Hotel* (1985). Shinji Sōmai fa el seu particular i melancòlica incursió en el roman porno de la productora Nikkatsu, mostrant entre els neons de la ciutat la trobada entre un home i una dona que intenten construir una nova vida alhora que seguixen atrapats en el seu passat.

Tetsuro Muraki espera una prostituta en una habitació d’hotel. La seua xicoteta editorial ha entrat en fallida, la seua dona ha sigut violada i ell té la intenció de morir enduent-se amb ell la vida de la seua acompanyant.

El dijous 6 de març a les 18:00 hores i el dimecres 12 de març a les 20:00 hores, La Filmoteca projecta *Stepchildren* (1985). En la ciutat de Sapporo, una xiqueta camina trista per un corriol al costat del riu. Quan està a punt de caure, Yuichi la salva i la porta al seu apartament, a on s’assabenta que és una òrfena que viu miserablement treballant per a la família Naba, una de les més riques de la ciutat. En contra del juí de tots, menys del seu millor amic, decidix fer-se càrrec d’ella. Deu anys més tard, reben una visita de la filla major de la família Naba.

El divendres 7 de març a les 20:00 hores i el dijous 20 de març a les 18:00 hores, es projecta *Sailor Suit and Machine Gun* (1981), adaptació d’una novel·la molt popular de Jiro Akagawa, que va ser un dels grans èxits de taquilla al Japó en els anys huitanta. La interpretació d’Hiroko Yakushimaru i el tema musical que va interpretar per a la pel·lícula la van convertir en una icona de la cultura pop nipona.

Izumi és una intrèpida estudiant d’institut que es convertix en la cap d’una família *yakuza*, després de la mort accidental de son pare. Des d’eixe moment, ha d’aprendre els secrets d’un estil de vida molt diferent del seu i fer front a una gran quantitat d’enemics que volen que el seu clan estiga davall terra.

El divendres 21 de març a les 1:.00 hores i el dissabte 22 de març a les 20:00 hores, es projecta *P.P. Rider* (1983). En la seua tercera pel·lícula, Sōmai construïx un *seishun eiga* (gènere de joventut) en el qual fa gala d’una gran varietat de recursos estilístics i del seu particular sentit de l’humor. Els protagonistes són tres alumnes de secundària.

Bruce, Jojo i Jishō estan farts de patir el *bullying* de Debunaga, el líder d’una colla del barri. Just quan anaven a venjar-se, Debunaga és segrestat davant d’ells per hòmens que semblen de la *yakuza*. Amb la intenció de canviar la seua sort, els tres decidixen rescatar Debunaga.

El dimarts 25 de març a les 20:00 hores i el dimecres 26 a les 18:00 hores, La Filmoteca projecta *Thyphoon Club* (1985), una de les pel·lícules de culte de Sômai que es presenta en versió restaurada 4k. En este clàssic del cine japonés dels huitanta, Somai utilitza la violència d’un tifó i les pluges torrencials com a metàfora visual que reflectix les turbulències existencials de l’adolescència.

Un grup d’estudiants de secundària es refugia en el seu institut durant un potent tifó. Mentres dura la tempesta, els adolescents mostren les tensions, desitjos i inseguretats que han anat sorgint entre ells els dies previs.

El dijous 27 de març a les 20:00 hores i el divendres 28 de març, a les 18:00 hores, La Filmoteca projecta *Kaza-hana* (2000). L’última pel·lícula que va dirigir Shinji Sômai abans de la seua defunció, juga amb les expectatives de l’espectador sobre els seus personatges al límit, mentres retrata majestuosament el paisatge de l’illa de Hokkaido.

Yuriko decidix anar a visitar la seua filla, a la qual va deixar anys arrere en el seu poble natal a Hokkaido quan es va mudar a Tòquio. Sawaki, un jove funcionari, està baix arrest domiciliari després de robar en una botiga mentres estava borratxo, però decidix acompanyar Yuriko en un viatge després del qual cap dels dos espera tindre un lloc al qual tornar.

Fecha: 03/03/2025